laion/Wikipedia-Exotic huggingface dataset:
ვიქტორია ვილიარუელი

ვიქტორია ეუხენია ვილიარუელი (ესპ. Victoria Eugenia Villarruel; დ. 13 აპრილი, 1975, ბუენოს-აირესი, არგენტინა) — არგენტინელი პოლიტიკოსი, იურისტი და მწერალი. არგენტინის ვიცე-პრეზიდენტი 2023 წლის 10 დეკემბრიდან. ვიქტორია ვილიარუელი დაიბადა 1975 წლის 13 აპრილს. მისი ბაბუა იყო ისტორიკოსი, რომელიც მუშაობდა არგენტინის სამხედრო-საზღვაო ძალებში. მისი მამა არგენტინის არმიის მაღალი რანგის წარმომადგენელი იყო. 2008 წელს მან გაიარა უწყებათაშორისი კოორდინაციისა და ტერორიზმთან ბრძოლის კურსი უილიამ პერის ნახევარსფეროს თავდაცვის კვლევების ცენტრში, აშშ-ის თავდაცვის დეპარტამენტის დაწესებულებაში, რომელიც დაფუძნებულია ვაშინგტონის თავდაცვის ეროვნულ უნივერსიტეტში. 2023 წელს ხავიერ მილეისთან ერთად მონაწილეობდა საპრეზიდენტო არჩევნებში და აირჩიეს ვიცე-პრეზიდენტად. გარდა მშობლიური ესპანურისა ვილარუელი ასევე საუბრობს ინგლისურ და იაპონურ ენაზე. ვიკისაწყობში არის გვერდი თემაზე: ვიქტორია ვილიარუელი CELTYV ↑ Sobre el silencio y el dolor de los inocentes, no tenemos futuro. La Nacion Revista (2010). დაარქივებულია ორიგინალიდან — 5 ივნისი 2016. ციტირების თარიღი: 18 May 2016 ↑ Lehmann, Remi. (29 February 2016) Activists Fear the History of Argentina's Dirty War Is About to Be Rewritten. Vice News. ციტირების თარიღი: 18 May 2016 ↑ Alumni Spotlights. Center for Hemispheric Defense Studies. დაარქივებულია ორიგინალიდან — 27 დეკემბერი 2016. ციტირების თარიღი: 18 May 2016 ↑ About the Perry Center (2016). დაარქივებულია ორიგინალიდან — 27 ნოემბერი 2017. ციტირების თარიღი: 18 May 2016 ↑ Victoria Villarruel: First vice-president to play down dictatorship's crimes (2023-11-22). ციტირების თარიღი: 2023-12-10 ↑ Victoria Villarruel's Vice Presidency Sparks Concerns Over Historical Revisionism (2023-12-10). დაარქივებულია ორიგინალიდან — 2023-12-10. ციტირების თარიღი: 2023-12-10 ↑ Viral: la presidenta Victoria Villarruel sorprendió a muchos hablando japonés Spanish (11 December 2023). ციტირების თარიღი: 11 December 2023
ნინო მამისაშვილი

ნინო მამისაშვილი (დ. 29 მარტი, 1934, თბილისი — გ. 10 იანვარი, 2021, თბილისი) — ქართველი მთარგმნელი და ფილოლოგი. 1951 წელს დაამთავრა თბილისის ილია ჭავჭავაძის სახელობის 23-ე საშუალო სკოლა, 1956 წელს კი თბილისის სახელმწიფო უნივერსიტეტის ფილოლოგიის ფაკულტეტი. 1957-1993 წლებში მუშაობდა გამომცემლობა "საბჭოთა საქართველოში", ჯერ რედაქტორად, შემდეგ უფროს რედაქტორად, ხოლო 1979 წლიდან - რედაქციის გამგედ. მუშაობდა თარგმანის სფეროში - როგორც მხატვრული თარგმანის, ასევე სამეცნიერო-პოპულარული თარგმანის ჟანრში. მის თარგმანებს შორისაა ჯერალდ დარელის "მთვრალ ტყეში", ჯეი დაისის "ვაშინგტონის ისტორია", კორა სანდელის "მტვრიანი შარაგზის პირას", ან და სერჟ გოლონების "ანჟელიკა" და "ანჟელიკა ახალ სამყაროში", ი. კრიველევის "წიგნი ბიბლიაზე", ა. ვარშავსკის "ქალაქები საიდუმლოს გვიმხელენ", მ. არლაზაროვის "თქვენს სახელზე წერილია", ე. ველტისტოვის "ელექტრონა ბიჭი". მის მიერ თარგმნილი კორა სანდელის მოთხრობების კრებული "მტვრიანი შარაგზის პირას" ელექტრონული ფორმით არის გამოქვეყნებული ელექტრონული წიგნების სახლში "საბა" (2017). ნინო მამისაშვილს ეძღვნება და მის შესახებ მოგვითხრობს ქეთი ტოროტაძის წიგნები "ნინოს ცხოვრება" (2021) და "როცა მზე ჩადის" (2023). ნინო მამისაშვილი — საქართველოს ბიოგრაფიული ლექსიკონი
ამიდასტური

ამიდასტურის სამონასტრო კომპლექსი — არქეოლოგიური ძეგლი გურჯაანის მუნიციპალიტეტში, სოფ. ვაჩნაძიანში. 2007-2009 წლებში შეისწავლეს წმ. გიორგის სამეკლესიანი ბაზილიკის (VI-VII საუკუნეების მიჯნა) სამხრეთი ეკლესია და სვეტიცხოვლის რვაწახნაგა სივრცეში ჩაწერილ გუმბათიანი ეკლესიის (ოქტოგონის) (VII საუკუნის პირველი ნახევარი) ნანგრევები. მონასტრის ტერიტორიაზე გამოვლინდა განვითარებული შუა საუკუნეების 71 სამარხი, რომელთაგან გაითხარა 66. სამეკლესიანი ბაზილიკა დაფუძნებულია ორსაფეხურიან ცოკოლზე. გვერდითი ეკლესიების ფასადები გახსნილია მრგვალ სვეტებზე გადაყვანილი თაღნარით. აღმოსავლეთ ბოლოებში ნალისებური ფორმის აფსიდებია განთავსებული. გვერდითი ეკლესიები ცენტრალურს ნალისებური თაღით დაბოლოებული გასასვლელებით უკავშირდებიან. ცენტრალურ ეკლესიას სამი შესასვლელი აქვს. აფსიდა ნალისებურია. გადახურვის კამარა ეყრდნობა კონსოლებზე დამყარებულ სამ თაღს. გვერდითი ეკლესიების აღმოსავლეთით განლაგებულია პასტოფორიუმები. გვერდით და ცენტრალურ ეკლესიებს დასავლეთიდან ერტყმის ეზოს მხრიდან დახურული გალერეა, რომელიც ცენტრალურ ეკლესიას დასავლეთის კარით უკავშირდება, ხოლო გვერდითი ეკლესიების მხარეს მთლიანად გახსნილია. ტაძარი ნაგებია საგულდაგულოდ შერჩეული, ჰორიზონტულ რიგებად დალაგებული რიყის ქვით დუღაბზე. შირიმი მცირე რაოდენობითაა გამოყენებული. გათხრების შედეგად გაირკვა, რომ ბაზილიკა დაზიანებულა XIII საუკუნეში მონღოლთა შემოსევების დროს. განადგურებულა მისი დასავლეთი გარსშემოსავლელი და სამხრეთი ეკლესია. თუმცა, ტაძარმა ფუნქციონირება განაგრძო. XVII საუკუნის დამდეგამდე. ნგრევის მიზეზი, სავარაუდოდ, შაჰ-აბას I-ის გამანადგურებელი ლაშქრობები უნდა გამხდარიყო. სამხრეთი ეკლესიის გაწმენდისას არსებული ერთი სვეტის გარდა, რომელიც თავის დროზე დაფიქსირებული ჰქონდა გ. ჩუბინაშვილს, აღმოჩნდა მეორე სვეტიც. სამეკლესიანი ბაზილიკის სამხრეთით, 12,5 მ-ის დაშორებით გაითხარა ჯვრული გეგმარების რვაწახნაგა აბრისში ჩაწერილი სვეტიცხოვლის მინიატურული (6x6 მ) გუმბათიანი ეკლესია და მის ქვეშ არსებული კრიპტა. აფსიდა ნახევარწრიულია. დანარჩენი სამი მკლავი სწორი კედლით ბოლოვდება. ნაგებია ჰორიზონტულ რიგებად დაწყობილი, საგულდაგულოდ შერჩეული რიყის ქვით დუღაბზე. წიბოები გამოყვანილია შირიმის თლილი ბლოკებით. ფასადებს გარს შემოუყვება ერთსაფეხურიანი ცოკოლი. ჩრდილოეთიდან კარის ღიობია. კედლები შემორჩენილია იატაკიდან 1,5-1,7 მეტრის სიმაღლეზე. იატაკი რიყის ქვითაა მოგებული კირხსნარზე. საკურთხევლის არდაბაგი შემაღლებულია 0,25-0,30 მეტრით. საკურთხეველში გამოვლინდა რიყის ქვით ნაგები, კედელზე მიდგმული ტრაპეზი წმ. გიორგის ბაზილიკის მსგავსად სვეტიცხოველსაც ნგრევა განუცდია XIII საუკუნეში, თუმცა მოგვიანებით აღუდგენიათ და მას XIX საუკუნემდე უარსებია. სვეტიცხოვლის ქვეშ გამოვლენილი კრიპტა საშუალებას იძლევა დადგეს საკითხი ადრეული შუა საუკუნეების საქართველოს ზოგიერთ სამონასტრო კომპლექსში ბაზილიკებისა და მცირე ტაძრების ფუნქციური სხვაობის შესახებ. ბაზილიკის გვერდით მდებარე სვეტიცხოვლის მინიატურული ეკლესია, რომელიც კრიპტაზეა აღმართული, არ წარმოადგენდა ყოველდღიური წირვა-ლოცვისათვის განკუთვნილ სამრევლო ტაძარს. მას მემორიალური დანიშნულება უნდა ჰქონოდა, სადაც იკრძალებოდნენ ღვთისმსახურები და სავარაუდოდ მათი სულის მოსახსენიებელი პანაშვიდები იმართებოდა. მინდორაშვილი დ., საქართველოს არქეოლოგია, ნაწილი I, გამომცემლობა „ბათუმის შოთა რუსთაველის სახელმწიფო უნივერსიტეტი“, ბათუმი, 2014, გვ. 179-180.
ვაჰიდ ალიევი

ვაჰიდ ალი ოღლუ ალიევი (აზერ. Vahid Əli oğlu Əliyev; დ. 19 აპრილი,1969, ბაქო) — გენერალ-ლეიტენანტი, აზერბაიჯანის რესპუბლიკის პრეზიდენტის თანაშემწე თავდაცვის საკითხებში (2002-2017), აზერბაიჯანის რესპუბლიკის პრეზიდენტის ადმინისტრაციის უფროსის მოადგილე (2012-2017). ვაჰიდ ალიევი დაიბადა 1969 წლის 19 აპრილს ქალაქ ბაქოში. 1983-1986 წლებში სწავლობდა სპეციალურ სკოლაში, შემდეგ დაამთავრა ლენინგრადის საჰაერო თავდაცვის უმაღლესი სამხედრო-პოლიტიკური სკოლა და აზერბაიჯანის სახელმწიფო უნივერსიტეტის იურიდიული ფაკულტეტი. 1990 წლიდან 1991 წლამდე ვაჰიდ ალიევი მსახურობდა სსრკ-ს შეიარაღებული ძალების სპეციალური დანიშნულების სადაზვერვო ლეგიონში. 1991 წლიდან 1996 წლამდე მსახურობდა აზერბაიჯანის პრეზიდენტთან არსებულ სპეციალურ დირექტორატში, ეკავა დეტექტივის, შემდეგ დეპარტამენტის უფროსის თანამდებობები. 1996 წლის მარტში დაინიშნა ნახიჩევანის ავტონომიური რესპუბლიკის სპეციალური დირექტორატის უფროსად, შემდეგ კი ნახიჩევანის ავტონომიურ რესპუბლიკაში ეროვნული უშიშროების მინისტრის მოადგილედ (1996-1997) და ეროვნული უშიშროების მინისტრად (1997-2002). 2002 წლის 12 აპრილს აზერბაიჯანის რესპუბლიკის პრეზიდენტის ბრძანებულებით ვაჰიდ ალიევი დაინიშნა აზერბაიჯანის რესპუბლიკის პრეზიდენტის თანაშემწედ, ხოლო 2012 წლის 30 ნოემბერს - პრეზიდენტის ადმინისტრაციის უფროსის მოადგილედ. აღნიშნულ თანამდებობაზე 2017 წლამდე იყო. ვაჰიდ ალიევი 2019 წლის 18 აპრილს დაჯილდოვნა 1-ლი ხარისხის ორდენით „სამშობლოს სამსახურისათვის“. ↑ V. Ə. Əliyevin Azərbaycan Respublikası Prezidentinin köməkçisi təyin edilməsi haqqında ↑ V.Ə.Əliyevin Azərbaycan Respublikası Prezidentinin Administrasiyası rəhbərinin müavini təyin edilməsi haqqında Azərbaycan Respublikası Prezidentinin Sərəncamı ↑ V.Ə.Əliyevin 1-ci dərəcəli “Vətənə xidmətə görə” ordeni ilə təltif edilməsi haqqında Azərbaycan Respublikası Prezidentinin Sərəncamı
ევტროპიუსი

ევტროპიუსი (ლათ. Eutropius) — IV საუკუნის რომაელი ისტორიკოსი. მისი დაბადებისა და გარდაცვალების წლები უცნობია. საკუთარი ბიოგრაფიიდან თვითონ აქვს დაცული რამდენიმე საინტერესო მონაკვეთი. მისი თხზულება გვაუწყებს, რომ მონაწილეობა მიუღია 363 წელს იმპერატორ იულიანე განდგომილის ლაშქრობაში სპარსეთის წინააღმდეგ. მომდევნო ხანებში მისი ცხოვრება საიმპერატორო კარს არ გასცდენია. იმპერატორების ვალენტინიანესა და ვალენტის დროს ასრულებდა ვალენტის პირადი მდივნის თანამდებობას. ევტროპიუსმა იმპერატორ ვალენტის დავალებით დაწერა „რომის მოკლე ისტორია“ 10 წიგნად. ნაშრომს იგი უძღვნის იმპერატორ ვალენტის. ევტროპიუსის „რომის მოკლე ისტორია“ ზუსტად პასუხობს სახელწოდებას. მასში მართლაც მოკლედ არის გადმოცემული რომის ისტორია. რომულუსის დაბადებიდან ახ. წ. 364 წლამდე. თხზულება კომპილაციაა. ავტორი კეთილსინდისიერად იყენებდა რომაულ საისტორიო ლიტერატურას. ისტორიკოსის პირველი მიზანი იყო საგარეო ომების გადმოცემა. მისი თხრობა არის ლაკონიური, ვრცელი ამბების გადმოცემას რამდენიმე სიტყვით ახერხებს. ამის გამო რომის მოკლე ისტორია დიდი პოპულარობით სარგებლობდა როგორც ანტიკურ ხანაში ისე მომდევნო საუკუნეებში. ქავთარია გ., რომის ისტორია, ტ. I, ივანე ჯავახიშვილის სახელობის თბილისის სახელმწიფო უნივერსიტეტის გამომცემლობა, თბილისი, 2016, გვ. 44-45
მუხაძე

საკუთარი სახელი მუხაძე შეიძლება აღნიშნავდეს ერთ-ერთ შემდეგ პიროვნებათაგანს: გიორგი მუხაძე — ინჟინერი გრიგოლ მუხაძე — ქირურგი
უმაღლესი ერთგულება (სერიალი)

„უმაღლესი ერთგულება“ (ინგლ. High Fidelity) — ამერიკული რომანტიკული კომედიური სატელევიზიო სერიალი, რომელიც შექმნილია ვერონიკა უესტის და სარა კუსერკას მიერ Hulu- სთვის. გადაღებულია ნიკ ჰორნბის 1995 წლის იმავე სახელწოდების რომანისა და მისი 2000 წლის კინოადაპტაციის საფუძველზე. მთავარი პერსონაჟის როლს ზოი კრავიცი ირგებს (დედამისს, ლიზა ბონეტს, ვხვდებით 2000 წლის ფილმში). ის თამაშობს რობინ „რობ“ ბრუქსს, რომელიც არის მუსიკალური ჩანაწერების მაღაზიის მფლობელი ახალგაზრდა გოგონა. ის კიდევ ერთხელ უბრუნდება თავის წარსულ ურთიერთობებს მუსიკასთან და მასობრივ კულტურასთან ერთად. High Fidelity-ის პრემიერა Hulu-ზე შედგა 2020 წლის 14 თებერვალს. სერიალმა კრიტიკოსების დადებითი შეფასება დაიმსახურა. პირველი სეზონის გადაღებების შემდეგ, სერიალი ამავე წლის აგვისტოს თვეში შეწყდა. „უმაღლესი ერთგულება (სერიალი)“ — კინოფილმების ინტერნეტ-მონაცემთა ბაზა (ინგლისური) ↑ Shaffer, Claire. (2019-12-20) Zoe Kravitz Stars in Teaser for Hulu's 'High Fidelity' Remake en-US. ციტირების თარიღი: 2023-07-10 ↑ Andreeva, Nellie. (August 5, 2020) 'High Fidelity' Canceled By Hulu After One Season. ციტირების თარიღი: August 6, 2020
ვარუნ საჰნი

ვარუნ საჰნი (ინგლ. Varun Sahni ; დ. 29 მარტი, 1956, ინდოეთი) — ინდოელი ასტროფიზიკოსი და კოსმოლოგი, პუნის კოსმოლოგიისა და ასტროფიზიკის საუნივერსიტეტო ცენტრის პროფესორი. ვარუნ საჰნი წარმოშობით ინდოეთის წარჩინებულ ოჯახს ეკუთვნოდა. მის ნათესავებს შორის იყვნენ მასწავლებლები და მუსიკოსები. მამა იყო მწერალი ბგიშამ საჰნი, ხოლო ბიძა — მსახიობი ბალრაჯ საჰნი. ვარუნ საჰნიმ 1978 წელს დაამთავრა მოსკოვის ლომონოსოვის სახელობის სახელმწიფო უნივერსიტეტის ფიზიკის ფაკულტეტი კვანტური თეორიის განხრით. უმაღლესი განათლების მიღების შემდეგ სწავლა გააგრძელა ასპირანტურაში ლანდაუს სახელობის თეორიული ფიზიკის ინსტიტუტის უფროს მეცნიერ-თანამშრომელ ალექსი სტარობინსკისთან. მან გამოაქვეყნა თავისი პირველი სამეცნიერო ნაშრომი 1980 წელს. 1983 წელს სტარობინსკიმ წარმოადგინა ერთობლივი ნაშრომი მე-10 საერთაშორისო გრავიტაციულ კონფერენციაზე ( პადუაში, იტალია), რომლის თანაავტორები იყვნენ საჰნი და კოფმანი. დისერტაციის წარმატებით დაცვის შემდეგ საჰნი დაბრუნდა ინდოეთში, სადაც დაიწყო მუშაობა პუნის კოსმოლოგიისა და ასტროფიზიკის საუნივერსიტეტო ცენტრში, გაიარა კარიერული ზრდის ყველა ეტაპი პროფესორის საპატიო წოდებამდე. 1997 წელს ინდოეთში უმასპინძლა მომდევნო საერთაშორისო კონფერენციას ფარდობითობისა და გრავიტაციის ზოგად თეორიაზე, რომელშიც მონაწილეობდა, როგორც ადგილობრივი საორგანიზაციო კომიტეტის წევრი. ცნობილია, რომ ვარუნ საჰნიმ შეისწავლა სამყარო, უფრო კონკრეტულად მისი ფართომასშტაბიანი სტრუქტურა, ადრეული ინფლაციური ფაზა და კოსმოლოგიური მუდმივა. მისი მიღწევები მოიცავს ინფლაციასთან დაკავშირებული კოსმოსური თეორემის შექმნას, სამყაროს სტრუქტურის ანალიზს თვითგანვითარებული სტატისტიკური მეთოდების გამოყენებით, ბნელი ენერგიისა და ბნელი მატერიის ახალი მოდელების აღმოჩენას, ინფლაციის ერთიანი მოდელების შემუშავებას, აგრეთვე ბნელი ენერგიის და დიდი აფეთქების თეორიის ახსნას. მისი კვლევა დაფიქსირებულია რამდენიმე ნაშრომში. ინდოეთის მეცნიერებათა აკადემიის ნაშრომების ონლაინ საცავი შეიცავს 68 მათგანს. ვარუნ საჰნი არის საერთაშორისო ასტრონომიული კავშირის წევრი. გამოდიოდა პლენარული მოხსენებებით არაერთ კონფერენციასა და სემინარზე; მათგან აღსანიშნავია მოხსენება: „კოსმოლოგია ბუმერანგის ექსპერიმენტის შემდეგ“, რომელიც წარადგინა 2000 წელს ტატას ფუნდამენტური კვლევების ინსტიტუტის ასტრონომიის სემინარებზე და თეორიული მეცნიერებათა საერთაშორისო ცენტრში გაკეთებული მოხსენება: „კოსმოლოგიისა და გრავიტაციის საზღვრები“ (ICGC 2011). ათენის ეროვნული ტექნიკური უნივერსიტეტის გამოყენებითი მათემატიკური და ფიზიკურ მეცნიერებათა სკოლამ მისი ერთ-ერთი მოხსენება ბნელი მატერიისა და ბნელი ენერგიის შესახებ, რომელიც 2004 წლის მარტში წაიკითხა, დაასახელა ეგეოსის სკოლის ყველაზე ციტირებულ მოხსენებად. მეცნიერი ასევე 2014 წელს გახდა ინდოეთის მეცნიერებათა ეროვნული აკადემიის ჰომი ბჰაბჰას მედლის ლაურეატი. ↑ https://www.iiap.res.in/files/IIA_DOOT_Magazine_Issue_1.pdf ↑ "Faculty". Inter-University Centre for Astronomy and Astrophysics. 2017-10-19. Retrieved 2017-10-19. ↑ , Vol. 15, P. 423. ↑ , Vol. 1, P. 1102. ↑ "Frontiers of Cosmology and Gravitation". International Centre for Theoretical Sciences. 2017-10-19. Retrieved 2017-10-19. ↑ ".Fellow profile" Indian Academy of Sciences. 2017-10-17. Retrieved 2017-10-17.
შაშიკუმარ მადჰუსუდან ჩიტრე

შაშიკუმარ მადჰუსუდან ჩიტრე (ინგლ. Shashikumar Madhusudan Chitre, დ. 7 მაისი, 1936 — გ. 11 იანვარი, 2021, მუმბაი) — ინდოელი მათემატიკოსი და ასტროფიზიკოსი, ინდოეთის ასტრონომიული ასოციაციის პრეზიდენტი. დაჯილდოვებულია ინდოეთის მესამე უმაღლესი სახელმწიფო ჯილდოთი — პადმა ბჰუშანის ორდენით. 1956 წელს დაამთავრა ბომბეის ელფინსტონის მათემატიკის კოლეჯი, რომლის დასრულების შემდეგ მიიღო ედინბურგის ჰერცოგის სტიპენდია საზღვარგარეთ სასწავლებლად. შევიდა კემბრიჯის უნივერსიტეტის პიტერჰაუს კოლეჯში და მიიღო ბაკალავრის ხარისხი 1959 წელს. 1960 წელს აირჩიეს პიტერჰაუსის სტიპენდიანტად, შდეგად გახდა მაგისტრის ხარისხის მფლობელი. შემდგომში აირჩიეს გულბენკიანის კვლევით პროგრამაში მონაწილეობის მისაღებად, 1963 წელს გადავიდა ჩერჩილის კოლეჯში და 1963 წელს მიიღო დოქტორის ხარისხი კემბრიჯის უნივერსიტეტის გამოყენებითი მათემატიკისა და თეორიული ფიზიკის დეპარტამენტიდან. შაშიკუმარმა პედაგოგიური კარიერა დაიწყო 1963 წელს ლიდსის უნივერსიტეტში, სადაც მუშაობდა1966 წლამდე. ამავე წელს მიიღო კიდევ ერთი სტიპენდია პასადენაში კალიფორნიის ტექნოლოგიის ინსტიტუტში შესასვლელად. 1967 წელს დაბრუნდა ინდოეთში და შეუერთდა ტატას ფუნდამენტური კვლევების ინსტიტუტს, რომელიც 2001 წელს პენსიაზე გასვლამდე მისი კვლევების ბაზას წარმოადგენდა. შაშიკუმარი მუმბაიში ცხოვრობდა, სადაც მომბაის უნივერსიტეტის საბაზისო მეცნიერებათა მოწინავე ცენტრში (CBS) იყო აკადემიური თავმჯდომარე, ემერიტუს პროფესორი და გამორჩეული მეცნიერი INSA . ასევე შედიოდა JN Tata Trust-ის სამეურვეო საბჭოს შემადგენლობაში და ეკავა Homi Bhabha Fellowship Board-ის საპატიო აღმასრულებელი დირექტორის თანამდებობა. შაშიკუმარ მადჰუსუდან ჩიტრე გარდაიცვალა 2021 წლის 11 იანვარს 84 წლის ასაკში. შაშიკუმარი დაკავებული იყო სამეცნიერო კვლევებით ჰელიოფიზიკისა და ასტროფიზიკის დარგში. ჩაატარა ვრცელი კვლევა გრავიტაციული ლინზების, მზის მაგნიტური აქტივობის ციკლის, მზის დინამოს თეორიისა და ნეიტრინოების როლზე მზის ატმოსფეროში. ↑ Kembhavi A. Shashikumar M. Chitre (1936–2021) // Curr. Sci. / P. Balaram — IASc Bengaluru, Current Science Association, 2021. — Vol. 120, Iss. 5. — P. 597–598. — ISSN 0011-3891 <a href="https://wikidata.org/wiki/Track:Q73378492"></a><a href="https://wikidata.org/wiki/Track:Q46351200"></a><a href="https://wikidata.org/wiki/Track:Q7117143"></a><a href="https://wikidata.org/wiki/Track:Q5195083"></a><a href="https://wikidata.org/wiki/Track:Q2095533"></a> ↑ Bose M. Renowned astrophysicist Shashikumar Madhusudan Chitre passes away at 84 — Mumbai: Deccan Herald, 2021. <a href="https://wikidata.org/wiki/Track:Q1181753"></a><a href="https://wikidata.org/wiki/Track:Q1156"></a> ↑ Mathematics Genealogy Project — 1997. <a href="https://wikidata.org/wiki/Track:Q829984"></a> ↑ Renowned astrophysicist Professor Shashikumar Madhusudan Chitre passes away at 84 (2021-01-11).
რაკეშ მოჰანი

რაკეშ მოჰანი (ინგლ. Rakesh Mohan ; დ. 14 იანვარი , 1948, სიტაპური, ინდოეთი ) — ინდოელი ეკონომისტი, საერთაშორისო სავალუტო ფონდის აღმასრულებელი საბჭოს წევრი 2012-2015 წლებში,ინდოეთის მთავრობის მთავარი ეკონომიკური მრჩეველი 2001-2002 წლებში. რაკეში დაიბადა 1948 წლის 14 იანვარს სიტაპურში, უტარ პრადეში, ინდოეთი, რატიშისა და სატია (ბანსალ) მოჰანების ოჯახში, და დაამთავრა მაიოს კოლეჯი. 1969 წელს გახდა ლონდონის უნივერსიტეტთან არსებული ლონდონის საიმპერატორო კოლეჯის მეცნიერების ბაკალავრის ხარისხის მფლობელი ელექტრო ინჟინერიაში. 1971 წელს იელის უნივერსიტეტიდან მიიღო ხელოვნების ბაკალავრის ხარისხი ეკონომიკაში, ხოლო 1977 წელს მიენიჭა ფილოსოფიის დოქტორის ხარისხი მიენიჭა ეკონომიკაში პრინსტონის უნივერსიტეტიდან. 1976-1980 წლებში მუშაობდა ეკონომისტად ეკონომიკური განვითარების დეპარტამენტში, ხოლო 1983-1986 წლებში — მსოფლიო ბანკის უფროს ეკონომისტად. 1980-1983 წლებში იყო ინდოეთის მთავრობის დაგეგმარების კომიტეტის უფროსი კონსულტანტი, 1988-1996 წლებში — ეკონომიკური მრჩეველი და მრჩეველი ინდოეთის მთავრობის მრეწველობის სამინისტროში 1988-1996 წლებში. 1996-2000 წლებში ეკავა გამოყენებითი ეკონომიკური კვლევების ეროვნული საბჭოს გენერალური დირექტორის პოსტი. რაკეში ასევე იყო ფინანსური კომპანიის ინფრასტრუქტურის განვითარების ვიცე-თავმჯდომარე 2000 წელს, ინდოეთის მთავრობის მთავარი ეკონომიკური მრჩეველი 2001-2002 წლებში. 2002 წელს — საერთაშორისო ეკონომიკური ურთიერთობების კვლევის ინდოეთის საბჭოს დირექტორი, 2002-2004 წლებში კი —ინდოეთის სარეზერვო ბანკის მმართველის მოადგილე. 2004-2005 წლებში ინდოეთის ფინანსთა სამინისტროს ეკონომიკური დეპარტამენტის მდივნად მუშაობდა, 2005-2009 წლებში დაბრუნდა ინდოეთის სარეზერვო ბანკში. დაიწყო პედაგოგიური კარიერა 2009-2010 წლებში სტენფორდის უნივერსიტეტის საერთაშორისო განვითარების ცენტრში, შემდეგ იელის მენეჯმენტის სკოლაში გახდა საერთაშორისო ფინანსური ეკონომიკის პროფესორი და 2010-2012 წლებში ჯექსონის გლობალურ საკითხთა ინსტიტუტის მთავარი მეცნიერ-თანამშრომელი. 2010-2012 წლებში იყო McKinsey and Company-ს უფროსი კონსულტანტი, ხოლო 2010 წლიდან Nestlé-ს დირექტორთა საბჭოს წევრი. რაკეშ მოჰანი იყო საერთაშორისო სავალუტო ფონდის აღმასრულებელი საბჭოს წევრი 2012 წლიდან 2015 წლამდე. შედიოდა პრემიერ-მინისტრის ეკონომიკური მრჩეველთა საბჭოში, აგრეთვე იყო ინდოეთის ტელეკომუნიკაციების მარეგულირებელი ორგანოს და ინდოეთის უსაფრთხოების ეროვნული საბჭოს წევრი, მთავარი პორტების სატარიფო ორგანოს და ინდოეთის ფასიანი ქაღალდებისა და ბირჟის საბჭოს წევრი. ასევე — ეკონომიკური ზრდის ინსტიტუტის მმართველთა საბჭოს წევრი, საჯარო ფინანსებისა და პოლიტიკის ეროვნული ინსტიტუტის, , მადრასის ეკონომიკის სკოლის, ეროვნული ურბანული ინსტიტუტის, საერთაშორისო ეკონომიკური ურთიერთობების კვლევის ინდოეთის საბჭოს, პოლიტიკის კვლევის ცენტრის, ინდირა განდის განვითარების კვლევის ინსტიტუტის, გამოყენებითი ეკონომიკური კვლევების ეროვნული საბჭოს წევრი. რაკეშ მოჰანი დაქორწინდა რასიკა ხანაზე 1983 წლის 14 ოქტომბერს. წყვილს შეეძინა ორი შვილი — ტარინი მოჰანი და რასეშ მოჰანი. ↑ http://id.loc.gov/authorities/names/n79011658.html ↑ 2.0 2.1 Deutsche Nationalbibliothek Record #115831452 // ინტეგრირებული ნორმატიული ფაილი — 2012—2016. <a href="https://wikidata.org/wiki/Track:Q27302"></a><a href="https://wikidata.org/wiki/Track:Q36578"></a> ↑ 3.0 3.1 3.2 . ↑ Subir Gokarn appointed ED at IMF
ბულგარეთის კონსტიტუცია

ბულგარეთის რესპუბლიკის კონსტიტუცია (ბულგ. Конституция на Република България) — ბულგარეთის რესპუბლიკის უზენაესი კანონი. ამჟამინდელი რედაქცია მიღებული იქნა 1991 წლის 12 ივლისს, უმაღლესი ასამბლეის მეშვიდე მოწვევის მიერ. კონსტიტუციით სახელმწიფო განისაზღვრება როგორც უნიტარული საპარლამენტო რესპუბლიკა. მიღების შემდეგ შეცვლილი იქნა ხუთჯერ (2003, 2005, 2006, 2007 და 2015 წლებში). ქრონოლოგიურად ეს ბულგარეთის მეოთხე კონსტიტუციაა, პირველი, ტარნოვოს კონსტიტუცია 1879 წელს იქნა მიღებული. შემდეგ ის ჩანაცვლებული იქნა ორი სოციალისტურ პერიოდში მიღებული კონსტიტუციით, დიმიტროვის კონსტიტუციით (რომელსაც გეორგი დიმიტროვის სახელი ეწოდა), რომელიც 1947-1971 წლებში მოქმედებდა და ჟივკოვის კონსტიტუცია (რომელიც ტოდოვ ჟივკოვის სახელს ატარებს), რომელიც 1971-1991 წლებში მოქმედებდა. ბულგარეთის რესპუბლიკის კონსტიტუცია დაარქივებული 2010-11-10 საიტზე Wayback Machine.
სალიმ ალი

სალიმ ალი (დ. 12 ნოემბერი, 1896 — გ. 20 ივნისი, 1987) — ინდოელი ორნიტოლოგი და ნატურალისტი . მას ხანდახან პატივისცემით უწოდებენ «Birdman of India». ის იყო პირველი ინდოელი, რომელმაც ჩაატარა სისტემატური ორნიტოლოგიური კვლევები და დაწერა რამდენიმე წიგნი. მისმა საქმიანობამ ხელი შეუწყო ორნიტოლოგიის პოპულარიზაციას ქვეყანაში. სიდნი დილონთან ერთად რიპლიმ შექმნა ინდოეთის და პაკისტანის ჩიტების მნიშვნელოვანი ათტომიანი სახელმძღვანელო (მეორე გამოცემა დასრულდა მეცნიერის გარდაცვალების შემდეგ). სალიმ ალის საპატივსაცემოდ მისი სახელი უწოდეს ფრინველების რამდენიმე სახეობას (როგორიცაა Zoothera salimalii ), ნაკრძალებს და დაწესებულებებს. მამა ერთი წლის ასაკში დაკარგა, ხოლო დედა — სამი წლის ასაკში. ძმებთან და დებთან ერთად ბიძამ და მამიდამ გაზარდეს. სალიმ ალიმ გასროლის შედეგად Gymnoris xanthocollis-ის სახეობის თუთიყუში ჩამოაგდო, რომლის სახეობაც განსაზღვრა ვ. მილარდმა. ამ შემთხვევის შემდეგ სალიმ ალი დაინტერესდა ორნიტოლოგიით. ყმაწვილმა კაცმა გარკვეული დრო გაატარა ბირმაში (დღევანდელ მიანმარში). იქ თვალყურს ადევნებდა თავისი ოჯახის ვოლფრამის და ხე-ტყის ბიზნესს. შემდეგ დაბრუნდა ინდოეთში, განაგრძო სწავლა (მისი მთავარი ინტერესის სფეროს ველური ბუნების შესწავლა წარმოადგენდა) და 1918 წლის დეკემბერში დაქორწინდა შორეულ ნათესავზე, თეჰმინაზე. ევროპაში წასვლის შემდეგ ალი აქტიურად ატარებდა მოტოციკლს და რამდენჯერმე დაშავდა კიდეც. გერმანიაში ის შეხვდა ერვინ შტრეზემანს რომელსაც თავის ავტობიოგრაფიაში თავის გურუს უწოდებდა. 1930 წელს დაბრუნდა ინდოეთში. დოქტორი სალიმ ალი გარდაიცვალა მშობლიურ ბომბეიში, 90 წლის ასაკში, 1987 წლის 20 ივნისს, პროსტატის კიბოსთან ხანგრძლივი ბრძოლის შემდეგ. სალიმ ალი გამოდიოდა სპორტული ნადირობის წინააღმდეგ (თუმცა ერთ დროს კარგად იცნობდა და აფასებდა ლიტერატურას შიკარების — პროფესიონალი მონადირეების შესახებ), ამავე დროს, ის ამართლებდა ფრინველების ნიმუშების შეგროვებას სამეცნიერო მიზნებისთვის. მას სჯეროდა, რომ ველური ბუნების დაცვა არ უნდა ეფუძნებოდეს ისეთ ფილოსოფიურ იდეებს, როგორიცაა აჰიმსა . სალიმ ალი გამოდიოდა თამბაქოს მოწევის და ალკოჰოლიზმის წინააღმდეგ. არ უყვარდა ხალხი, ვინც ძილში ხვრინავდა. ადრეულ ასაკში, მუსლიმურ გარემოში ცხოვრობდა, ზეპირად სწავლობდა ყურანს, მიუხედავად იმისა, რომ არ იცოდა არაბული ერთი სიტყვაც კი. ზრდასრულ ასაკში შესძულდა ის, რასაც უაზრობად მიიჩნევდა, მათ შორის, ფარისევლური ლოცვის პრაქტიკა, რის გამოც იგი "უარყვეს წმინდანმა უხუცესებმა." სალიმ ალი ცნობილი იყო თავისი ეკონომიური ცხოვრების წესით, მისი პროექტების დასრულების შემდეგ ხშირად რჩებოდა დაზოგილი თანხა. მეცნიერმა 1958 წელს მიიღო პადმა ბჰუშანის პრემია და 1976 წელს პადმა ვიბჰუშანი — ინდოეთის მესამე და მეორე უმაღლესი სამოქალაქო ჯილდოები. სალიმ ალი ავტორია მრავალი ჟურნალის სტატიის. 2007 წელს გამოიცა მისი მოკლე წერილებისა და შენიშვნების ორტომიანი კრებული, ტარა განდის — მეცნიერის ერთ-ერთი ბოლო სტუდენტის რედაქტირებით. ↑ Ali (1985):37. ↑ Ali (1985):233 ↑ Ali (1985):229 ↑ Padma Awards. Ministry of Home Affairs, Government of India (2015). დაარქივებულია ორიგინალიდან — 2017-10-19. ციტირების თარიღი: 2015-07-21. ↑ (2007) რედ. Gandhi, Tara: A Bird's Eye View : The Collected Essays and Shorter Writings of Salim Ali. Permanent Black. ISBN 978-81-7824-170-8.